Minamata sindrom
Minamata sindrom (水俣病, Minamata-byō?), naziva se još i Chisso-Minamata sindrom (チッソ水俣病, Chisso-Minamata-byō?), je neurološki poremećaj izazvan teškim trovanjem živom. Simptomi uključuju ataksiju, utrnutost ruku i stopala, opštu mišićnu slabost, suženje vidnog polja, oštećenje sluha i otežan govor. U ekstremnim slučajevima nastupaju ludilo, paraliza, koma i smrt. Također su moguće pojave malformacija na fetusu. Minamata sindrom je prvi put registrovan 1956. godine u gradu Minamata, Prefektura Kumamoto, Japan. Sindrom je izazvan ispuštanjem metil žive u industrijske otpadne vode od strane hemijske fabrike Chisso, koje je trajalo od 1932. do 1968. godine.